Հայաստանի եվրոպական կուսակցություն

Հայաստանի եվրոպական կուսակցություն (ՀԵՎԿ), Հայաստանում գործող քաղաքական կուսակցություն։

Նպատակ 
Համաձայն ծրագրի, կուսակցության նպատակն է նպաստել Հայաստանի՝ որպես ազատ, անկախ, ինքնիշխան, ժողովրդավարական և իրավական պետություն կայացմանը՝ այդ թվում Եվրոպական Միությանը և Հյուսիս-Ատլանտյան դաշինքի (ՆԱՏՕ) կազմակերպությանը Հայաստանի անդամակցության միջոցով։ Ըստ ՀԵՎԿ-ի ծրագրի, Հայաստանի անդամակցումը Եվրոպական Միությանը և ՆԱՏՕ-ին միջանկյալ նպատակ են ու միջոց ազգային և պետական գերխնդիրը լուծելու համար՝ անկախ ու ժողովրդավարական, հզոր ու բարգավաճ պետության կառուցումը։

ՀԵՎԿ-ը գտնում է, որ «իրական ապասովետականացման և հասարակական ինքնամաքրման համար անհրաժեշտ է արևմտամետ քաղաքական ու հասարակական բևեռի ստեղծումն ու ժողովրդավարական ազատական գաղափարների տարածումը հանրության շրջանում»։

Կուսակցությունն իր առաջնահերթ նպատակն է համարում ոչ այնքան երկրում իշխանության հասնելը, որքան Հայաստանում եվրոպական քաղաքակրթության արժեքների տարածումն ու հաստատումը, որոնք են՝ մարդու իրավունքներն ու ազգերի ինքնորոշումը, օրենքի գերակայությունն ու քաղաքացիների իրավահավասարությունը, ժողովրդավարությունն ու ազատ ընտրությունները, սոցիալական արդարությունն ու անձի պաշտպանվածությունը, քաղաքական ու տնտեսական ազատություններն և ցանկացած խտրականության բացառումը։ Քանի որ նշված դրույթներն արտացոլված ու հռչակված են Հայաստանի Սահմանադրության մեջ, ուստի կուսակցության գործունեությունը, ըստ ծրագրի, նախևառաջ ուղղված է Հայաստանի Սահմանադրության լիարժեք կատարմանն ու իրագործմանը։

Պատմություն 
ՀԵՎԿ հիմնադիր համագումարը տեղի է ունեցել 2018 թվականի նոյեմբերի 6-ին, որտեղ ընդունվեց կուսակցության կանոնադրությունը, հաստատվեց ՀԵՎԿ կառուցվածքը և ընտրվեցին կուսակցության վարչության համանախագահները։

2019 թվականի դեկտեմբերի 6-ին կայացավ ՀԵՎԿ 2-րդ համագումարը, որն ընդունեց կուսակցության կանոնադրությունում փոփոխություններ և լրացումներ կատարելու վերաբերյալ առաջարկները։ Համագումարում կուսակցության վարչության նախագահ ընտրվեց Տիգրան Խզմալյանը և հաստատվեց կուսակցության վարչության կազմը։

2021 թվականի մայիսի 22-ին կայացավ ՀԵՎԿ 3-րդ համագումարը։ Համագումարում ՀԵՎԿ նախագահ վերընտրվեց Տիգրան Խզմալյանը, ինչպես նաև ընտրվեց կուսակցության վարչության նոր կազմ։ Համագումարը հաստատեց 2021 թ․ արտահերթ խորհրդարանական ընտրություններում ՀԵՎԿ մասնակցության որոշումը եւ լիազորեց կուսակցության վարչությանը քաղխորհրդի քննարկմանը ներկայացնել ՀԵՎԿ ընտրական ցուցակի թեկնածուներին։

2022 թվականի նոյեմբերի 5-ին կայացավ ՀԵՎԿ 4-րդ համագումարը։ ՀԵՎԿ նախագահ վերընտրվեց Տիգրան Խզմալյանը։ Համագումարի որոշումով ընդլայնվեց ՀԵՎԿ վարչությունը, արտացոլելով անդամակցության աճը, այդ թվում ՀՀ շրջաններում եւ արտերկրում։ Համագումարը հաստատեց կուսակցության նախագահի հաշվետվությունը, կանոնադրության փոփոխությունները եւ վարչության նոր կազմը։

Ղեկավար կազմ 
 Տիգրան Խզմալյան, ՀԵՎԿ վարչության նախագահ
Ներսես Զեյնալվանդյան, ՀԵՎԿ վարչության փոխնախագահ
Դավիթ Շահբանդարյան, ՀԵՎԿ քարտուղար
Արամ Գևորգյան, ՀԵՎԿ վերստուգիչ հանձնաժողովի նախագահ

Ծանոթագրություններ

Արտաքին հղումներ 

 Հայաստանի Եվրոպական կուսակցությունը լինելու է ընդդիմություն
«Հայաստանը՝ Եվրոպա է». Տիգրան Խզմալյանի հարցազրույցը 1in.am-ին (26.10.2018)
«Բաց օրը» ծրագրի հյուրն է ՀԵՎԿ համանախագահ Տիգրան Խզմալյանը (27.03.2019)

Հայաստանի կուսակցություններ
2018 հիմնադրումներ Հայաստանում
2018 հիմնադրված կուսակցություններ
Հայաստանի եվրոպական կուսակցություն
Հայաստանի եվրոպամետ կուսակցություններ